ભારતીય સેનામાં ૨૦ વર્ષ સુધી ચીન, નેપાળ, ભૂતાન, બાંગ્લાદેશ, જમ્મુ-કાશ્મીર સરહદે તથા કારગિલ, લેહ, સિયાચીન પાસેના તુરર્તુઘના મોરચા પર ફરજ બજાવી ચૂકેલા ભરતભાઈ સુથાર કહે છે, “ઉરીમાં બટાલિયન પર થયેલા આતંકી હુમલા પછી પાકિસ્તાન સાથે યુદ્ધ કરીને તેની સાન ઠેકાણે લાવવાની આ યોગ્ય તક છે. જો આ તક ચૂક્યા તો ફરી ક્યારેય ભારત તેના શહીદ થયેલા જવાનોનો બદલો નહીં લઇ શકે કે જમ્મુ-કાશ્મીરને બચાવી નહીં શકે. ભારતને બચાવવા પ્રજાએ મોંઘવારી ખમવાની, સેનાએ ખુવારી ખમવાની અને રાજકારણીઓએ ખુરશી ગુમાવવાની તૈયારી રાખવી પડશે. મહિના-બે મહિનાથી કાશ્મીરનું વાતાવરણ તંગ હતું, એ ચેતવણી હતી. સેના સમય- સમય પર સરકારને ચેતવણી આપે છે, પરંતુ સરકાર જાગતી નથી. નાપાક હરકત કરતાં પાકિસ્તાનને સીધું કરવું હશે અને કાશ્મીરને બચાવવું હશે તો સીધું યુદ્ધ જ કરવું જોઇએ અથવા પાકિસ્તાનની જેમ જ પ્રોક્સી વૉર કરીને તેની કમર ભાંગી નાખવી જોઇએ. ભારત-પાક યુદ્ધના કારણે વિશ્વયુદ્ધની નોબત પણ આવી શકે. તે છતાં ભારતે મક્કમ થઇને તેને જવાબ તો આપવો જ રહ્યો. હાલમાં પાક. હુમલાના કારણે હજારો સૈનિકો શહીદ થઇ રહ્યા છે. એક શહીદની સાથે તેનો આખો પરિવાર જિંદગીભર શહીદી ભોગવે છે.”